Rekord ta’ mwiet fl-Italja bil-Coronavirus. Fl-aħħar 24 siegħa, mietu 969 persuna bil-Covid-19. Din l-ogħla rata ta’ mwiet fid-dinja f’ġurnata waħda. B’kollox, fl-Italja tilfħu ħajjithom 9,134 persuna. Fl-Italja hemm ikkonfermati 86,498 persuna bil-Coronavirus. Dan l-ammont jiżboq l-għadd ta’ infettati fiċ-Ċina minn fejn feġġ il-virus. Komplew jiżdiedu l-imwiet fi Spanja minħabba l-Coronavirus. Bejn ilbieraħ u llum, mietu 769 persuna. L-għadd tal-mejta issa tela’ għal 4,858. Ftit iktar minn 64,000 persuna fi Spanja huma infettati bil-virus. L-ammont ta’ persuni li fiequ mill-Covid-19 huwa ta’ 9,357. L-awtoritajiet tas-saħħa Spanjoli qed jittamaw li l-pajjiż dalwaqt jkun jista’ jgħid li l-agħar għadda meta gradwalment jibdew jonqsu l-imwiet bil-Coronavirus. L-awtoritajiet Spanjoli qalu li r-rata tal-infezzjonijiet stabilizzat ruħha. Il-Prim Ministru tar-Renju Unit, Boris Johnson, ittestja pożittiv għall-Coronavirus. Johnson, li għandu 55 sena, huwa l-ewwel kap ta’ gvern infettat bil-virus. F’filmat fuq Twitter, Johnson spjega li qiegħed f’iżolament f’Downing Street wara li telagħlu d-deni u beda jisgħol. L-assistenti personali tiegħu wkoll qegħdin f’iżolament. ”I’ve taken a test that has come out positive. So, I am working from home. I’m self isolating, and that’s entirely the right thing to do.” Hu appella lin-nies biex jibqgħu d-dar. ”That’s the way we’re going to win. We’re going to beat it, and we are going to beat it together. Stay at home, protect the NHS and save lives.” Il-Ministru tas-Saħħa Ingliż, Matt Hancock, ukoll ittestja pożittiv għall-Coronavirus. Hu qiegħed fi kwarantina u għandu sintomi ħfief tal-Covid-19. L-Istati Uniti, b’85 elf każ, issa għandha l-iżjed ammont ta’ każi kkonfermati tal-Covid-19 fid-dinja. B’hekk l-Istati Uniti qabżet liċ-Ċina, li għandha 81,782 każ u lill-Italja, li wkoll għandha aktar minn tmenin elf każ. L-għadd ta’ mwiet fl-Istati Uniti madankollu huwa ferm anqas meta mqabbel mal-Italja u ċ-Ċina għax s’issa mietu 1,300 persuna. Il-President Donald Trump qed ibassar li l-pajjiż se jerġa’ lura għan-normal malajr. ”I know that we will achieve victory and quickly return to the path of exceptional health, safety and prosperity for all of our citizens.” Intant, riċerkaturi Amerikani qed ibassru li jistgħu jmutu sa 81,000 persuna fl-Amerka bil-Coronavirus. L-imxija tefgħet l-ekonomija Amerikana fi kriżi b’qagħad li qabeż it-tliet miljun u tliet mitt elf ruħ.